‘Dwelmhandelaars’ vas ná Valke wenk ontvangFoto: SAPD Twee vermeende dwelmhandelaars, onderskeidelik 36 en 58 jaar oud, is in Pinetown, KwaZulu-Natal, in hegtenis geneem nadat ŉ verskeidenheid dwelms ter waarde van ongeveer R1,8 miljoen in hul motor gevind is. Die polisie het in ŉ verklaring gesê lede van die Valke in Pietermaritzburg het inligting ontvang dat die twee verdagtes mekaar Vrydag in Pinetown sou ontmoet in verband met hul dwelmhandelaktiwiteite. Lede van die Durbanse metropolisie is in kennis gestel en hulle het die verdagtes in Pinetown opgespoor. Foto: SAPD “Die verdagtes se voertuig is voorgekeer en deursoek en ŉ groot hoeveelheid dwelms is in die motor gevind. Die dwelms waarop beslag gelê is sluit onder meer 1 360 Mandrax-tablette, 38 000 heroïenkapsules, 760 Ecstasy-tablette, kokaïen en ander dwelmmiddels in tablet- en poeiervorm in.” Ses handwapens is ook in die motor gevind. Die vuurwapens sal vir ballistiese toetse gestuur word om te bepaal of hulle gebruik is in die uitvoering van enige misdade in die land. Die verdagtes sal Maandag in die Pinetown-landdroshof verskyn. In ŉ onverwante voorval het nog twee vermeende dwelmhandelaars Vrydag in die Durban-landdroshof verskyn nadat hulle vroeër die week in die Sydenham-gebied in hegtenis geneem is. Dwelms ter waarde van R2,5 miljoen is in hul besit gevind.